হাজারিবাগে মোট ট্যানারির সংখ্যা কম-বেশি ২০০। আর এখানে কাজ করেন ২৫ হাজার শ্রমিক। এইসব চামড়া কারখানায় কাঁচা চামড়া প্রক্রিয়াজাত করা হয়। আর তাতে ব্যবহার করা হয় খার এবং এ্যাসিড। শ্রমিকরা কোন ধরণের নিরাপত্তা ছাড়াই খালি হাতে, খালি পায়ে এই প্রক্রিয়াজাতের কাজ করেন। ফলে তারা ক্যান্সার ও চর্মরোগসহ নানা ধরণের রোগে আক্রান্ত হচ্ছেন। ট্যানারির একজন কর্মচারী মোহাম্মদ আলম জানান, তিনি ৫ বছর ধরে কাজ করছেন। এখন তিনি চর্মরোগ এবং শ্বাস কষ্টে ভুগছেন। তিনি জানান তার বেতনও কম। আর চিকিৎসার জন্য বাড়তি কোন টাকাও দেয়না প্রতিষ্ঠান।এভাবে আরো অনেক ট্যানারি শ্রমিক জটিল রোগে আক্রান্ত। আর তাদের বেতন মাসে ৫ থেকে ১০ হাজার টাকা। তারা জানেন ট্যানারিতে ব্যবহৃত ক্রোমিয়াম তাদের ক্ষতি করছে। কিন্তু আর কোন কাজ না থাকায় তারা বাধ্য হয়েই এখানে আছেন।